Rendezői expozé

 Tamási Áron: Tündöklő Jeromos

Beköszöntő:

Kedves Kollégák! Mindenkit nagy örömmel köszöntök itt, az első olvasópróbánkon! Remélem, olyan izgalommal várjátok ezt az egész folyamatot és a közös munkát, mint én.   
A mű nem ismeretlen számotokra. Noha Tamási 1936-ban írta a darabot, aktualitása, üzenete a 21. században is érvényes.

* Mindent el lehet-e érni a pénzzel?
* Befolyásolható tömeggé lehet-e gyúrni az embereket?
* Népboldogító eszmék mögé bújtatott álnoksággal rá lehet-e szedni hiszékeny embereket?

A mi előadásunkban győz az igazság! Lelepleződnek a népámító farízeus cselvetései, mézzel bekent álnokságai.

A nép akarata az igazság, s annak kibontása: a becsület. Ezt az alapigazságot helyezzük bemutatónk fókuszába.

Induljunk ki a műfaji meghatározásból: népi játék, 3 felvonásban.

Elsőként felvázolom a színpadképet:

a díszlettervek vázlatának segítségével már gyakorlatban is látom a kis székely falu titokzatosságát, ahol majd Jeromos megjelenik.  A községháza épületében kialakított kocsma két jellegzetes képe hangsúlyosan fog szerepelni: Sáska katonaképe és Isten szeme. A 2. felvonásban az italmérés helyét átveszi a „kiskirály irodája”, de Isten szeme akkor is mindent lát. Fontos, hogy a Mindenható jelenléte uralja a belső teret. A teret két részre bontjuk: egyrészt a nyitott kocsmai belső az irodával, kis szobával, a másik oldalon a sötétségből lelógó fatörzsek utalnak Székelyország rengetegére. Szeretném egészen közel vinni a nézőkhöz a történet színterét, hogy úgy érezzék, maguk is az események részesei.

A falu tipikus szereplői: a pap, a jegyző, a kántor, a csendőr nem csupán mellékszerepet vinnének Mihály, Gáspár, Ágnes, Jeromos és Gábor mellett, hanem fontos szerepük lenne. Jellemvonásaikat minél élesebben szeretném megjeleníteni. Szeretném láttatni Sáska Mihály korruptságát, jellembeli hiányosságait. Bemutatni, fiának, Gáspárnak jellemességét, józan eszét, szembe állítva apjáéval.

Jeromos álnokságát, alattomosságát Bajna Gábor egyenességével ütköztetjük. Ágnes tisztaságát, szelídségét a legegyszerűbb, legtermészetesebb eszközökkel szeretném ábrázoltatni.

A stilizált díszletelemek mellett a jelmezek egyszerűségét kértem a tervezőtől. A színek közül a fekete, fehér, vérvörös és zöld lesz meghatározó, az anyagoknál a természetes alapanyagokkal dolgozunk. Lenvászon, posztó, nemez, bőr és fa felhasználásával készülnek a jelmezek és a díszletek. (De csak, hogy pár példát említsek: Linának, a mindenesasszonynak nagy szoknyát ezer zsebbel képzeltünk, a posztós asszony szoknyáján néhány foltozás ékletenkedik majd.)

Röviden, felvezetésként ennyit szerettem volna mondani.

Mielőtt elkezdenénk az olvasópróbát, szeretném megköszönni, hogy valamennyien elfogadtátok a felkérésemet.

Közös célunk, hogy elnyelje a nézőt a darab világa, hogy elérjen mindenkihez Tamási üzenete! Hogy a népi játék mögött megértse a néző a társadalomkritikát, hogy ráébredjen: az igazság győz a hamis és álnok törekvések felett. Hogy a mű aktualitása mára sem veszett el. Nekünk az a legfontosabb, hogy a nézők megértve a darab üzenetét: hittel és lélekkel megerősödve hagyják el a Nemzeti Színház épületét.

Köszönöm, hogy meghallgattatok!